Qashqadaryodan Toshkentga 830 kg kelib chiqishi noma’lum go‘sht mahsulotlarini olib ketayotgan Cobalt to‘xtatib qolindi

Qashqadaryodan Toshkentga iste’molga yaroqsiz go‘sht mahsulotlarini olib kelayotgan Cobalt avtomobili aniqlandi. Bu haqda IIV Jamoat xavfsizligi departamenti xabar berdi.

Ma’lum qilinishicha, Ko‘kdala tumanidagi “Umakay” YPX maskanida Cobalt avtomobili nazorat tekshiruvi uchun to‘xtatilgan. Qashqadaryo—Toshkent yo‘nalishida harakatlanib kelgan chirchiqlik D.A.ga tegishli mashina yukxonasi ko‘zdan kechirilganda, tegishli veterinariya hujjatlarisiz, kelib chiqishi noma’lum bo‘lgan 830 kilogramm go‘sht mahsuloti borligi aniqlangan.

Ushbu go‘sht mahsulotlarining sifati va yaroqliligini tekshirish uchun viloyat oziq-ovqat mahsulotlari xavfsizligi mikrobiologiya va veterinariya-sanitariya ekspertiza laboratoriyasiga topshirilgan.
Avvalroq Namangandan Toshkentga kelib chiqishi noma’lum bo‘lgan 239 kg mol yog‘i aniqlangani, Qashqadaryoda Lacetti yukxonasidan 160 kg iste’molga yaroqsiz go‘sht topilgani, Surxondaryodan Toshkentga 100 kilodan ortiq iste’molga yaroqsiz go‘sht olib ketayotgan Cobalt to‘xtatib qolingani to‘g‘risida xabar berilgandi.